送趙延之億送伴高麗人歸國
作者：趙鼎臣
朝代：宋

paragraphs: 九州遺迹皆禹功，高麗之通自元豐。
元豐聖人湯勇智，遠交欲斷匈奴臂。
越裳九譯何自來，軺車不動麗人至。
至今航海輸國珍，稽首朝正禮甚馴。
吾皇寤寐率昭考，寵以大國升爲賓。
海上凌秋潮信熟，去憑賈客船如屋。
詔書揀選尚書郎，持節送之恩意縟。
東夷北敵世爲鄰，久苦誅求夷甚貧。
願歸筦鑰事天子，厭以形勢初無因。
頗聞天驕國方擾，種落攻之天所討。
附書憑子問三韓，畏頭畏尾何時了。
天兵弔伐那可期，幽燕本自吾遺黎。
請將鴨綠釀爲酒，來犒王師古北口。